O‘zbekiston vakilasi sharqona shirinliklar tayyorlash chempionatida g‘olib bo‘ldi

Turkiyaning Izmirida sharqona shirinliklar tayyorlash bo‘yicha chempionat bo‘lib o‘tdi. Unda 11 ta davlatdan, jumladan Turkiya, Jazoir, Ozarboyjon, Tunis, Misr va Livandan qandolatchilar jamoalari musobaqalashishdi.
Chempionatda O‘zbekiston oshpazlari uyushmasi jamoasi ham qatnashdi.  

Qandolatchilar 3 kun davomida o‘z mahoratlarini namoyish qilishdi. Chempionatni mezbon jamoa vakillari milliy shirinliklardan badiiy kompozitsiyalar yaratib boshlab berishdi.
2-kun yakka va jamoaviy musobaqalar bo‘lib o‘tgan. 3-kun esa chempionat ishtirokchilari 3 ming metrlik tort tayyorlab, rekord o‘rnatish maqsadida birlashishdi.

E'tiborlisi, chempionat yakunlariga ko‘ra bosh sovrin – gran-prini O‘zbekiston vakili, uyushma qoshidagi Xalqaro o‘zbek pazandachilik san'ati markazi bitiruvchisi Xilola Abzalova qo‘lga kiritdi.